Globalskolen – Norsk Nettskole
6101 VOLDA
Høgskulen i Volda
6101 VOLDA
Hedalen barne- og ungdomsskole
3528 HEDALEN					                                          13.02.03

Fylkesmannen i Oppland
Oppvekst- og utdanningsavdelingen
Storgata 170/Serviceboks
2626 LILLEHAMMER

SØKNAD OM ALTERNATIV EKSAMEN  I NORSK VÅREN 2003

Vi viser til tidlegare søknad om alternativ eksamen i norsk datert 22.05.02 , brev frå Utdanningsdirektøren i Oppland av 19.12.02, brev frå Utdanningsdirektøren i Oslo og Akershus datert 27.08.02, brev frå Utdanningsdirektøren i Oslo og Akershus datert 19.12.02  og brev frå Læringssenteret av 04.02. 2003.

Hedalen barne- og ungdomsskole søkjer saman med Globalskolen om å få lov til å avvikle alternativ skriftleg eksamen  i norsk våren 2003 for nettelevar i 10. klasse i Globalskolen og vertselevar i 10. klasse i Hedalen.  Når det gjeld formelle sider ved Globalskolen sin medverknad i forsøket, viser vi til svar frå Utdanningsdirektøren i Oslo og Akershus av 27.08.02

Søknaden vil medføre at det vert gitt dispensasjon frå § 3-13 i forskrift til Opplæringslova - og dermed også dispensasjon frå rundskriv frå Læringssenteret som orienterer om skriftleg avgangsprøve i grunnskolen 2003. 

Søknaden gjeld avvik på fem punkt:
1.	Vi søkjer om å få komme opp i norsk hovudmål og sidemål.
2.	Eksamensoppgåver blir utarbeidde av Høgskulen i Volda og vert sende  Læringssenteret til godkjenning. Eksamensoppgåvene skal publiserast på Internett.
3.	Eksamen vert avvikla over to gonger tre dagar i slutten av mai 2003.
4.	Avgangsprøva vert avvikla ved hjelp av samarbeidsverktyet PedIt, og elevane skal bruke Internett under eksamen.
 
5.	Elevane kan jobbe med eksamen heime, på skolen eller der det er mest tenleg.  Om nødvendig kan siste skriverunde for elevane i Hedalen leggjast til skolen. 

Skriveprosessane vil vere grundig dokumenterte gjennom samarbeidsrom som er sette opp for kvar gruppe i PedIt.  Høgskolen i Volda vil bruke desse samarbeidsromma som ein del av bakgrunnsmaterialet for evaluering av forsøket.  Læringssenteret vil få ein rapport om eksamensforsøket.

Globalskolen har 17 elevar i 10. klasse.  I Hedalen er det 13 elevar.  Éin elev i Hedalen får undervisning i norsk 2 og skal ha ordinær eksamen. 

Forsøket omfattar undervisning gjennom heile skoleåret og blir avslutta med eksamen. (Sjå den første søknaden.) Eksamen blir avvikla prosessorientert med både elevrespons og lærarrespons. Dei fleste gruppene består av éin nettelev og éin vertselev.  Fordi det er fleire nettelever enn vertselevar, må nokre av gruppene bestå av nettelevar. 

Grunnen til at vi vil trenge tre dagar på kvar eksamen, er at dei fleste nettelevane går på internasjonale skolar/lokale skolar i tillegg til Globalskolen.  Samarbeid vil skje asynkront via nettet i PedIt. Elevane bur i ulike tidssoner, og ein må kunne ta høgd for at tekniske problem kan oppstå.  

Eksamenssvara blir skrivne ut på papir og vert sende sensorane på vanleg måte. Sensur og klagesensur skal vere etter same system som gjeld ved ordinær avgangsprøve.  

Vi håper med dette forsøket å kunne gjere erfaringar som kan vere av nasjonal interesse med tanke på at det blir obligatorisk å bruke IKT ved eksamen i norsk frå og med 2004, og at det frå og med 2003 er obligatorisk med prosessorientert skriving ved avgangsprøver i norsk.

Når det gjeld grunngiving for søknaden, vil vi elles vise til IKT i norsk utdanning - Årsplan for 2002:
”Nye eksamens- og vurderingsformer må utvikles som et viktig bidrag til en vellykket implementering og bruk av IKT i utdanningen. Både den løpende vurderingen og sluttevalueringen må rette seg mot den virkeligheten eleven/lærlingen/studenten møter og erfarer i læringssituasjonen. IKT i utdanningen nødvendiggjør en gjennomgang av både vurderingsgrunnlag og vurderingsformer i utdanningen. Målet er å ta IKT i bruk ved eksamen våren 2004.”
”Digitale læremidler skal være et tilbud både for skoleeier og for brukere. De skal både komplettere tradisjonelle læremidler, som læreboka, og de skal være et reelt alternativ. Digitale læremidler skal gi både skoleiere og brukere rimeligere og mer fleksible læremidler som bedre legger til rette for den enkeltes behov, og fører til bedre læring.”

Hedalen barne- og ungdomsskole gjennomførte møte med føresette i mai 2002. Her informerte skolen om innhaldet i forsøket.  Elevane har svart ja til å delta i eksamensforsøket, og føresette har godkjent dette.  Elevane har gjenteke at dei ønskjer å delta i alternativ avgangsprøve i norsk.

Vi ber om ei rask behandling av denne søknaden.  Signala i siste brev frå Læringssenteret har ført til at Høgskolen i Volda startar prosessen med å utarbeide eksamensoppgåver.

Med helsing

Tor Arne Rønhovde	Olav Kvarme	Helge Standal	
			
Rektor ved Hedalen barne- og ungdomsskole	Avdelingssjef for skole og kultur i Sør-Aurdal kommune	Administrativ leiar i Globalskolen	

Arne Heimestøl
	Ståle Ytrestøl	Pål Hamre	
Pedagogisk leiar i Globalskolen	Leiar i Norsk Nettskole	Høgskulen i Volda